Megjegyzés: amennyiben az erre illetékes tudományos fórum (MTA X. Osztály MRB) a saját (tudományos) szempontjai szerint kijelöl egy alapszelvényt, attól az még nem lesz automatikusan védett, mert a kiemelt természetvédelmi oltalom egy ettől független, a Tvt.-ben meghatározott védetté nyilvánítási eljárás eredményeként jön létre. Mivel a földtani szakmai értékelés és a természetvédelmi szempontok nem esnek mindenben egybe, két felé kell választani a kérdést.

Ennek megfelelően, az alapszelvények teljes körébe tartoznak mindazok a földtani/földtudományi objektumok, amelyeket a MRB a saját (tudományos) szempontjai szerint alapszelvénnyé nyilvánít(ott). Ezek a földtudományokkal foglalkozók számára teljes (tudományos) értékű alapszelvények még akkor is, ha nem kapnak/kaptak megkülönböztetett természetvédelmi státust.

Másrészt, az alapszelvényeknek egy szűkebb köre természetvédelmi oltalom alá kerül, hogy védelmet kapjon minden olyan káros, természeti és emberi hatástól, folyamattól, tevékenységtől, ami az adott objektum alapszelvényként való fennmaradását veszélyezteti. Ebből következik, hogy a védetté nyilvánítás nem minősíti az objektum tudományos fontosságát, még kevésbé jelenti a tudományos felismerések jogszabályban történő kihirdetését! Nem növeli a kutatók presztízsét, mint ahogy a kimaradás sem csökkenti azt, hanem csakis annak a megítélését tükrözi, hogy az adott, értelemszerűen fontosnak feltételezett objektum veszélyeztetve van-e, és ez a veszély a természetvédelem eszközeivel elhárítható-e. Az alapszelvények ezen köre folyamatosan bővíthető, így az addig még nem védett, illetve az újonnan kijelölt alapszelvények is bekerülhetnek a védettek közé.